**Σάββατο 18 Σεπτεμβρίου 2021**

Κυρίες και κύριοι

Φίλες και φίλοι

Σήμερα η Σάμος «ησυχάζει».

Αφήνει πίσω της της ντροπιαστικές σκηνές στο Βαθύ.

Θυμάμαι την πρώτη μου επίσκεψη στη Σάμο,

Ως Υπουργός Μετανάστευσης,

Όταν 7,5 χιλιάδες μετανάστες «στοιβάζονταν» στο Βαθύ.

Από Δευτέρα οι 450 περίπου εναπομείναντες θα μεταφερθούν εδώ.

Στη νέα κλειστή / ελεγχόμενη Δομή.

Η σημερινή εκδήλωση δεν σηματοδοτεί απλώς την κατάργηση του ΚΥΤ στο Βαθύ,

αλλά συνολικά μια νέα περίοδο,

που έχει ως κύριο χαρακτηριστικό τη συνεχή και δραστική μείωση

- στην πράξη -

των επιπτώσεων του Μεταναστευτικού στις τοπικές κοινωνίες.

Με πολύ μεγάλη χαρά και ικανοποίηση σας καλωσορίζω

στην πρώτη σύγχρονη, κλειστή / ελεγχόμενη δομή,

στη Σάμο.

Κάνουμε πράξη ό,τι δεσμευτήκαμε στις νησιωτικές κοινωνίες.

Δημιουργήσαμε μια δομή σύγχρονη και ασφαλή για διαμένοντες, εργαζόμενους αλλά και κατοίκους, μακριά από τον αστικό ιστό.

Μια δομή που θα προσφέρει πίσω την χαμένη αξιοπρέπεια

σε ανθρώπους που ζητούν διεθνούς προστασίας,

αλλά και τους αναγκαίους όρους φρούρησης και περιορισμού

για τους παράνομους μετανάστες που είναι προς επιστροφή/απέλαση.

Και μετατρέπεται έτσι σε προμετωπίδα

της αυστηρής, αλλά δίκαιης μεταναστευτικής πολιτικής

που εφαρμόζουμε από την πρώτη στιγμή.

Βάλαμε από την πρώτη στιγμή δύο σημαντικούς και μετρήσιμους στόχους:

Πρώτον, την ουσιαστική μείωση τον ροών και

Δεύτερον, το δραστικό περιορισμό των επιπτώσεων της κρίσης στις τοπικές κοινωνίες.

Έχουμε πλέον εμφανώς ανακτήσει τον έλεγχο, μετά από μια δύσκολη περίοδο,

Περίοδο που ξεκίνησε το 2015.

Περίοδο που η Ευρώπη δεν θέλει να ξαναζήσει.

Με τα αποτελέσματα της πολιτικής μας έχουμε, πλέον, ανακτήσει όχι μόνο τον έλεγχο, αλλά και τη διεθνή μας φερεγγυότητα.

Σήμερα η Σάμος,

όπου σε λίγες ημέρες κλείνουμε την παλιά δομή μέσα στο Βαθύ, παραδίδοντας στον Δήμο και τους κατοίκους τον χώρο

και ανοίγοντας το δρόμο για την αξιοποίησή του,

αλλάζει σελίδα.

Σε λίγους μήνες ακολουθεί η Κως, η Λέρος

και λίγο αργότερα, μέσα στο 2022, η Χίος και η Λέσβος.

Η ολοκλήρωση του εθνικού συστήματος υποδοχής είναι ακόμα μία απόδειξη ότι το status του Μεταναστευτικού μεταβλήθηκε άρδην μέσα στον προηγούμενο χρόνο.

Από κρίση, σε μια διαχειρίσιμη κατάσταση που ευνοεί την άμεση απεμπλοκή των νησιών μας από το Μεταναστευτικό και την επιστροφή στην κανονικότητα.

Η νέα δομή,

μακριά από την πόλη,

είναι ένα καθοριστικό βήμα στην προσπάθεια που όλοι κάνετε

για την επιστροφή στην κανονικότητα για το νησί.

Και η έναρξη της λειτουργίας της θα καταστεί ορόσημο,

μίας νέας περιόδου ανάπτυξης και προόδου.

Κυρίες και κύριοι,

Την περίοδο 2015-2019, τα νησιά μας σήκωσαν ολομόναχα το βάρος του Μεταναστευτικού,

με τις άναρχες δομές που υπήρχαν σε αυτά

να μετατρέπονται σε μνημεία αναλγησίας και εστίες διεθνούς κριτικής κατά της χώρας μας.

Σε αυτά τα “μελανά” σημεία για την ιστορία και το τουριστικό προϊόν των νησιών μας, βάζουμε οριστικό τέλος.

Έχω ακόμα στο μυαλό μου, τη νύκτα που κάηκε η Μόρια.

Τα αποκαΐδια και την αγωνία με τους χιλιάδες ανθρώπους που έπρεπε μέσα σε λίγες ώρες να μεταφέρουμε - με ασφάλεια - σε άλλο τόπο.

Με τη βοήθεια των εταίρων μας, αποσοβήσαμε μία ανθρωπιστική κρίση, τότε.

Και γεννήθηκε το προσωρινό ΚΥΤ στο Μαυροβούνι, όπου τα προβλήματα αντιμετωπίστηκαν γρήγορα και ήδη προσφέρει σαφώς βελτιωμένες συνθήκες διαβίωσης.

Βέβαια, δεν μας αφήνει ικανοποιημένους.

Είναι μια δομή που προέκυψε από έκτακτη ανάγκη, δεν ήταν μέρος του σχεδιασμού μας.

Αλλά πλέον με τα έργα που έγιναν θα αποφύγουμε τις δυσκολίες.

Κυρίες & Κύριοι,

Από τη Σάμο στέλνουμε το μήνυμα σε όλα τα νησιά.

Εικόνες σαν της Μόριας και του Βαθέος ανήκουν στο παρελθόν.

Η σημερινή είναι η εικόνα αυτής της νέας δομής.

Που προσφέρει ανθρώπινες συνθήκες διαβίωσης,

σύγχρονα συστήματα ασφαλείας,

λειτουργικότητα και τάξη.

Θέλω να σταθώ λίγο στο ζήτημα της ασφάλειας που το θεωρώ κομβικό.

Η λειτουργία σύγχρονων συστημάτων ασφαλείας και ελέγχου στις Δομές,

δεν αφορά μόνο τους κατοίκους,

που άλλωστε θα βρίσκονται πλέον αρκετά μακριά από τις Δομές.

Αφορά τους εργαζόμενους αλλά και τους ίδιους τους διαμένοντες,

που θέλουν να αισθάνονται ασφαλείς.

Να γνωρίζουν πως για όσο διάστημα θα μείνουν στη Δομή Φιλοξενίας,

ζουν σε ένα περιβάλλον λειτουργικό με τήρηση των κανόνων και ευταξία, αλλά και σύγχρονες υποδομές.

Σε αυτό το κέντρο υλοποιούμε μια σειρά προγραμμάτων,

Που συνολικά στοχεύουν στην ασφάλεια της δομής.

Μου έκανε πολύ θετική εντύπωση μια κυρία με δυο παιδιά,

Αιτούσα άσυλο από το Κογκό,

Την οποία συνάντησα το προηγούμενο Σάββατο στη Δομή Νέας Καβάλας.

Η οποία με ευχαρίστησε για τον τοίχο περίφραξης και πύλη που τοποθετήσαμε, διότι της δημιουργεί, σε αυτή και την οικογένεια της, αίσθημα ασφάλειας.

Η ασφάλεια, όπως και η διασφάλιση αξιοπρεπών συνθηκών διαβίωσης και εργασίας

ήταν βασική μας προτεραιότητα.

Φροντίσαμε επίσης για την διασφάλιση της δημόσιας υγείας,

την κάλυψη βασικών αναγκών,

την επαρκή ιατρική φροντίδα,

την εκπαίδευση

αλλά και την αναψυχή.

Προβλέψαμε οργάνωση σε γειτονιές,

για την προστασία των ευάλωτων ομάδων, όπως τα ασυνόδευτα ανήλικα, τις μονογονεϊκές οικογένειες, χώρο καραντίνας, φιλοξενίας γενικού πληθυσμού.

Σε κάθε γειτονιά λειτουργούν:

Χώροι εστιατορίων με πρόσθετη χρήση ως χώροι κοινόχρηστων δραστηριοτήτων και χώροι διανομής μη εδώδιμων αγαθών

Χώροι άθλησης

Χώροι αναψυχής – παιδικές χαρές

Κοινόχρηστα πλυντήρια & κουζίνες

Κυλικεία για κάλυψη αναγκών

Πολλαπλοί χώροι διοίκησης και στέγασης υπηρεσιών όπως ιατρεία, γραφείο ψυχοκοινωνικών και νομικών υπηρεσιών.

Χώροι πρασίνου καλύπτουν το 25% των συνολικών χώρων της δομής, ενώ όλοι οι εσωτερικοί χώροι είναι κλιματιζόμενοι (διαμονής και διοίκησης)

Κυρίες και κύριοι,

Θέλω επίσης να σταθώ σε μία συζήτηση που έχει ήδη ξεκινήσει

από κάποιους στην Ελλάδα

με σκοπό - για άλλη μία φορά – τη διαστρέβλωση της πραγματικότητας.

Οι δομές στα σημεία εισόδου της χώρας δεν φτιάχνονται για μόνιμη παραμονή προσφύγων και μεταναστών.

Φτιάχνονται για να εξυπηρετούν με τρόπο που αρμόζει στη χώρα μας, την ιστορία της αλλά και τις ευρωπαϊκές αξίες τις ανάγκες μας, στο Μεταναστευτικό.

Ανάγκες σαφώς λιγότερες σε σύγκριση με το παρελθόν,

όπως όλοι πλέον - ακόμα και οι πιο κακοπροαίρετοι - μπορούν να διαπιστώσουν.

Χωρίς όμως πλέον να είμαστε απροετοίμαστοι.

Τις συνέπειες πλέον του να είμαστε ανέτοιμοι, οι νησιώτες τις έχουμε βιώσει με το πιο βάναυσο τρόπο στην καθημερινότητα μας.

Οφείλουμε σε εμάς, αλλά οφείλουμε και στα παιδιά μας, να μην τις ξαναζήσουμε.

Το απρόβλεπτο των ροών το γνωρίζουμε καλά, από σήμερα όμως θα γνωρίζουμε και εμείς και τα κυκλώματα λαθροδιακινητών που πιθανόν παρακολουθούν, το εύρος των δυνατοτήτων μας.

Για αυτά τα κυκλώματα, η ολοκλήρωση των κλειστών ελεγχόμενων δομών, να είστε σίγουροι πως είναι αποτρεπτικός παράγοντας.

Το χάος και το σκοτάδι μέσα στο οποίο δρούσαν, πλέον διαλύονται οριστικά.

Διότι πλέον με κατάλληλες συνθήκες,

Με σωστές υποδομές,

Μπορούμε ταχύτατα να διαχωρίσουμε τους πρόσφυγες από τους παράνομα εισελθόντες οικονομικούς μετανάστες.

Η Ευρώπη μπορεί να κάνει πολύ περισσότερα.

Στις εξωτερικές σχέσεις, όπου η Κοινή Δήλωση δεν εφαρμόζεται.

Στις επιστροφές, όπου στην Ευρώπη παραμένουν ιδιαίτερα χαμηλές.

Στην αλληλεγγύη, η οποία παραμένει μακρινός στόχος.

Σε αυτό το πλαίσιο η Ελλάδα τιμά τις υποχρεώσεις της ως κράτος – μέλος

της Ευρωπαϊκής Ένωσης

και στη φύλαξη των ευρωπαϊκών συνόρων

και την υπεράσπιση των κοινών μας αρχών.

Με την ίδια πυγμή στέλνουμε και το μήνυμα ότι δεν θα δεχθούμε να γίνουμε ξανά η πύλη εισόδου της Ευρώπης.

Πριν κλείσω, θέλω να ευχαριστήσω:

**Την Ευρωπαϊκή Επιτροπή** για την χρηματοδότηση αυτού του μεγάλου βήματος ανακούφισης των συμπολιτών μας εδώ στη Σάμο και σύντομα και στα άλλα νησιά.

Και για τη γενικότερη στήριξή της σε αυτήν την αλλαγή σελίδας που τόσο έχει ανάγκη η Ελλάδα, τόσο έχουν ανάγκη τα νησιά μας που όλα τα προηγούμενα χρόνια σήκωσαν δυσανάλογα το βάρος του Μεταναστευτικού.

**Την κατασκευάστρια εταιρεία** και όλους όσοι εργάστηκαν για το τελικό αποτέλεσμα μίας δομής σύγχρονης που διασφαλίζει ασφαλείς και ανθρώπινες συνθήκες διαβίωσης και εργασίας.

Φυσικά **την αυτοδιοίκηση και την τοπική κοινωνία της Σάμου** για την στήριξη και την υπομονή τους.

Τηρήσαμε τις υποσχέσεις μας.

Ειδικά όμως θέλω να ευχαριστήσω την Τεχνική Υπηρεσία του Υπουργείου Μετανάστευσης & Ασύλου, η οποία παρότι νεοσυσταθείσα,

μπόρεσε να υλοποιήσει τόσα πολλά έργα σε τόσο μικρό χρονικό διάστημα.

Και που υλοποίησε τον διεθνή διαγωνισμό,

Τον οποίο παρουσίασα και στη Βουλή των Ελλήνων,

Βάση του οποίου επιλέχθηκε, βάση οικονομικής προσφοράς,

Ο ανάδοχος του έργου.

Θέλω να ευχαριστήσω επίσης την Υπηρεσία Πρώτης Υποδοχής για τη στήριξη του έργου να ευχηθώ καλή επιτυχία στο έργο τους εδώ.

Όπως επίσης θέλω να ευχηθώ καλή επιτυχία στην Υπηρεσία Ασύλου,

Η οποία επίσης έχει ήδη μεταφερθεί εδώ.

Σας ευχαριστώ.